Mette Thiesen (DF), 2024-11-19:
Tusind tak.
I går cyklede jeg en tur gennem København, og jeg cyklede faktisk også ud igennem store dele af Nørrebro, og mange steder er det jo gamle arbejderkvarterer, der er sat i stand, hyggelige boliger, parker osv.
Det er sådan set det, der gør sig gældende på størstedelen af Nørrebro, men også i mange af de her ghettoområder.
Det er jo ikke lejlighederne, den er gal med; det er ikke området, den er gal med; det er de mennesker, man har puttet ind i de her lejligheder, den er gal med, og det er derfor, vi står her nu igen og drøfter ghettoproblematikken, altså fordi man i årtier har ført en forfejlet udlændingepolitik, der har gjort, at der er kommet alt for mange hertil, som simpelt hen overhovedet ikke burde være i Danmark.
Så sent som i dag har vi set, hvor stor en del af folk fra muslimske lande, som er på førtidspension, og det er lidt nogle af de samme problematikker, der gør sig gældende ude i de her ghettoområder.
Det er dejlige områder og dejlige lejligheder til en god husleje, som var tiltænkt førtidspensionister, pensionister, enlige mødre osv., men som nu desværre mange steder i Danmark er overtaget af folk fra Mellemøsten, som ikke kan tilpasse sig Danmark, som ikke taler sproget, og som er overrepræsenteret i alle de forkerte statistikker.
Grunden til, at jeg har en bekymring i relation til det her forslag, er, at man behændigt vælger at lukke øjnene for, at man jo ikke bare de facto er integreret i det danske samfund, fordi man har et arbejde eller en uddannelse, og der er heller ikke sat spørgsmålstegn ved, hvad det er for et arbejde, man i så fald har, og derfor synes jeg, det er et underligt sted, man giver mulighed for at lempe.
Jeg synes hellere, at man skulle starte fra den anden ende og så sige: Hvor mange i det her boligområde forsørger overhovedet sig selv, hvor mange af dem taler sproget, hvor mange af dem er i en eller anden grad inden for nogle statistikker, bl.a. over kriminalitet, hvor mange af de her mennesker bør overhovedet være i Danmark?
Jeg synes, det er problematisk, at vi igen og igen skal stå her og kigge på sådan nogle lappeløsninger, i stedet for at man bare kigger på, hvad det egentlig er, problemerne udspringer af.
Jeg skal være ærlig og sige, at jeg godt nok bliver ked af det, når jeg ser dejlige boligområder, dejlige gamle arbejderområder, som fuldstændig er overtaget af mennesker, som aldrig nogen sinde har tænkt sig at tilpasse sig Danmark.
Så kan man sidde herindefra og skrue lidt på nogle forskellige møtrikker og sige, at så kunne det måske være og det ene og det andet.
Nej, integration er et personligt ansvar, og hvis man ikke på nuværende tidspunkt efter så mange år i Danmark har tilpasset sig Danmark, kommer man aldrig nogen sinde til det, og så skal man ikke være her.
Så nej, vi har sådan set fuldstændig de samme bekymringer som mange af de andre ordførere i forhold til det her.
Jeg synes, det er et dårligt forslag.
Lad os i stedet for at lave de her mærkelige små lappeløsninger få ryddet op efter den forfejlede udlændingepolitik, som desværre har været ført i alt, alt for mange år.
Dansk Folkeparti er det eneste parti i Folketinget, som reelt vil rydde op.